《和阎都官九月十三日夜对月是夕某与子华圣俞如晦会饮君谟所》
宋代·刘敞

秋霖恣淫溢，后土无时乾。忽惊浮云尽，更觉天宇宽。

凉月如白璧，飞来青冥端。众星稍灭没，惊鹊自盘桓。

兴发思远游，惜无凌风翰。聊寻故人家，呼酒浇肺肝。

适与二三子，四座俱解鞍。意合心同赏，百觞不辞难。

玩古验汉魏，舞姝试邯郸。诙谐杂谣语，大笑倾衣冠。

足为一时乐，未悟清夜阑。每至绝倒处，恨君不获观。

明发得新诗，照人莹琅玕。又知共兹玩，正若相从欢。

君本青云人，淹留尚郎官。旷怀不自屑，遇景宴且般。

古来悲秋士，局促宋与潘。相望如辕驹，岂足为君叹。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。